Mboweni gaan nie ‘noodmagte’ vir SAL-finansiering gebruik(Argieffoto: ANA) Die minister van finansies, Tito Mboweni, sê in hofstukke hy het geen besluit geneem om sogenaamde noodmagte te gebruik om geld uit die Nasionale Reserwefonds beskikbaar te stel om die Suid-Afrikaanse Lugdiens (SAL) se sakereddingsplan te finansier nie. Mboweni het gereageer op ŉ dringende hofaansoek van die DA en benadruk in sy beëdigde verklaring dat hy nie die tesourie verbind het tot die R10,1 miljard wat dringend benodig word om die lugredery te red nie. Die verbintenis is om finansiering by ander bronne te vind. “Die bewoording van die brief is noemenswaardig. Die regering het hom nie verbind tot die finansiering van die vereistes van die sakeplan nie, maar het hom verbind tot die mobilisering van finansiering vir die korttermyn-, mediumtermyn- en langtermynbehoeftes om ŉ lewensvatbare en volhoubare nuwe Suid-Afrikaanse lugdiens op die been te bring,” het Mboweni gesê. Die DA het die hooggeregshof vroeër genader om te vra vir ŉ hofbevel wat Mboweni verbied om artikel 16 van die Wet op Openbare Finansiële Bestuur te gebruik om die SAL se afleggings en die hervat van vlugte te finansier. Artikel 16 van die wet laat die minister toe om noodfinansiering vir onvoorsiene omstandighede te gebruik. Mboweni sê die DA het onder die verkeerde indruk opgetree en voer aan die aansoek is dus ook nie dringend nie. “Geen sodanige besluit is geneem nie en ŉ besluit gaan ook nie binnekort geneem word nie.” Mboweni het gesê die regering het nog nie besluit hoe die redery gefinansier gaan word nie, maar oorweeg verskeie opsies. Moontlikhede sluit in dat die regering ŉ gedeeltelike aandeelhouer van die lugdiens bly en private vennote vir die res van die finansiering vind. Mboweni het ook geantwoord op die gebruik van pensioengeld om die nasionale lugdiens te hervorm. “Instellings kan genader word vir die belegging van pensioenfondse,” het hy in die hofstukke gesê. Die DA se woordvoerder oor finansies, Geordin Hill-Lewis, het gesê die party het intussen besluit om sy aansoek van die dringende hofrol te onttrek, gegewe die minister se onderneming dat hy hom nie op artikel 16 sal beroep nie. “Ons behou steeds ons aansoek op die gewone hofrol om die minister, indien nodig, in die toekoms te verhoed om artikel 16 van die wet vir dieselfde doel te gebruik.” Die artikel is vantevore deur die destydse minister van finansies, Malusi Gigaba, gebruik om R3 miljard aan die SAL te voorsien. Die redery het die afgelope dekade miljarde rande verloor. Mboweni het vantevore openlik gesê hy is ten gunste daarvan dat die redery gesluit word, maar die kabinet het sy steun gegee aan ŉ sakereddingsplan wat die redery se krediteure ook verlede week aanvaar het. Dié plan gaan onder meer lei tot die aflegging van 2 700 van die SAL se werkers.